## Carlos Mazón: “El projecte ‘Activa Safor’ generarà 1.000 ocupacions directes amb una inversió de 120 milions d’euros”

*** Apel·la a la unitat perquè este projecte “es convertisca en un model de desenvolupament sostenible i estratègic per a tota la Comunitat”
* Subratlla el potencial de la Safor “com a motor de creixement i d’innovació” i assenyala la necessitat de dur a terme infraestructures necessàries com el tren de la costa “per a no llastrar el desenvolupament del nostre litoral”
* Destaca que este projecte, juntament amb altres, “és el millor exemple de l’obertura del nostre territori a les inversions” i remarca el treball conjunt entre administracions “pel benestar dels ciutadans”
* ‘Activa Safor’ preveu l’ordenació i la promoció d’una plataforma logística, oficines i centre d’I+D+i per a l’activitat comercial del grup Ale-Hop
* El president de la Generalitat ha firmat l’acord d’intencions amb Grimalt Patrimonial, l’Ajuntament de Gandia i el de Bellreguard per a l’estudi, gestió i desenvolupament d’este projecte d’inversió estratègica sostenible**

**Bellreguard.**

El president de la Generalitat, Carlos Mazón, ha anunciat que el projecte ‘Activa Safor’ “generarà una inversió de 120 milions d’euros i la creació de 1.000 ocupacions directes”, després de l’acord d’intencions firmat amb Grimalt Patrimonial, l’Ajuntament de Gandia i el de Bellreguard per a l’estudi, gestió i desenvolupament d’este projecte d’inversió estratègica sostenible.

La iniciativa preveu l’ordenació i la promoció d’una plataforma logística, oficines i centre d’I+D+i per a l’activitat comercial de Grimalt Patrimonial en la confluència dels termes municipals de Gandia i Bellreguard.  
Durant la seua intervenció, Carlos Mazón ha manifestat el compromís del Consell amb este projecte i ha apel·lat a la unitat perquè “es convertisca en un model de desenvolupament sostenible i estratègic per a tota la Comunitat”.

En este sentit, ha indicat que “hui és un pas molt important en el desenvolupament estratègic i sostenible de la Comunitat Valenciana, no solament de Bellreguard i Gandia, gràcies al projecte ‘Activa Safor’”.  
Carlos Mazón s’ha referit al potencial d’esta comarca “com a motor de creixement i d’innovació” i ha assenyalat la necessitat de dur a terme infraestructures adequades i necessàries com el tren de la costa “per a no llastrar el desenvolupament del nostre litoral”.

Així, ha mostrat el seu interés per a “fer-ho possible”, al mateix temps que ha manifestat la seua voluntat d’“inaugurar l’estació de Bellreguard, la de Palmera, o la de l’Alqueria, Oliva i la d’Oliva Nova, per al benefici de tots”.

De la mateixa manera, ha destacat que ‘Activa Safor’, juntament amb altres projectes que s’estan desenvolupant en la Comunitat, “és el millor exemple de l’obertura del nostre territori a les inversions que es traduïxen en la nostra presència en sectors estratègics com la mobilitat, la logística, l’energia verda o la biomedicina”.

Així mateix, ha recalcat el treball conjunt entre administracions amb este projecte “pel benestar dels ciutadans” i ha remarcat que “quan el camí o el trajecte és bo i l’objectiu es dirigix a tots, no hi ha llunyania possible”. Igualment, ha agraït el treball realitzat per la Conselleria i ha elogiat el compromís de Grimalt Patrimonial “pel seu arrelament i determinació a continuar sent una marca valenciana de referència”.

L’acord d’intencions subscrit ha sigut firmat pel president de la Generalitat, l’alcalde de Gandia, José Manuel Prieto, l’alcaldessa de Bellreguard, Cristina Mateu, i el president de Grimalt Patrimonial (Ale-Hop), Vicente Grimalt.

**Projecte ‘Activa Safor’**

Mitjançant la firma de l’acord d’intencions, la Generalitat manifesta la seua voluntat d’estudiar el projecte ‘Activa Safor’, a la seua tramitació i, si és el cas, a la seua posterior declaració com a projecte d’interés autonòmic mitjançant acord del Consell, així com el desenvolupament dels corresponents plans, projectes i instruments de gestió, seguiment i control.

La iniciativa perseguix la posada en marxa d’un centre d’investigació, desenvolupament i innovació en relació amb els productes comercials d’Ale-Hop, la promoció industrial i logística de magatzematge i distribució d’estos productes, a més d’oficines auxiliars, entre altres.

Per a això, preveu la classificació com a urbanitzable de 17 hectàrees situades en el terme municipal de Gandia, adaptar i completar l’ordenació de 10 hectàrees de sòl urbanitzable no sectoritzat a Bellreguard, així com de dos bosses de sòl urbà contigües als actuals magatzems i oficines del grup. Posteriorment, es preveu la urbanització dels dos sòls i a la seua edificació en dos fases, amb una inversió de 60 de milions en cada fase. Les futures instal·lacions estaran preparades per a poder donar ús de manera directa a 1.000 persones.

Fecha: 12/07/2024